open-index/open-wikipedia-markdown huggingface dataset:
Karriereveileder

En **karriereveileder** er en rådgiver som hjelper enkeltpersoner med å utforske og ta informerte valg knyttet til utdanning og yrke.  Karriereveiledning omtales også som utdannings- og yrkesrådgivning, og tilbys til både unge som skal velge utdanningsretning og voksne som vurderer karriereendring eller ønsker faglig utvikling. 

## Tilgjengelige tilbud i Norge
I Norge finnes det flere måter å komme i kontakt med en karriereveileder på: 

* **[[Karriereveiledning.no]]**: En nasjonal, offentlig tjeneste hvor man kan få gratis veiledning av kvalifiserte karriereveiledere på chat, e-post og telefon.
* Karrieresentre: Alle fylker har egne karrieresentre som tilbyr gratis veiledning. Disse kan finnes via fylkeskommunens nettsider.
* **[[NAV]]**: Personer registrert som arbeidssøkere kan få tilgang til karriereveiledning som del av sitt oppfølgingsløp. 
* **Skoler og utdanningsinstitusjoner**: Elever og studenter har ofte tilgang til rådgivere som tilbyr veiledning relatert til utdanning og yrkesvalg. Utdanningsvalg er også et skolefag på ungdomstrinnet i Norge. 
* **Private aktører:** Det finnes også karriereveiledere som tilbyr tjenester mot betaling, ofte med spesialisering innen coaching, lederutvikling eller omstilling.

## Eksterne lenker
* Utdanning.no sin yrkesbeskrivelse av karriereveileder
* Offentlige karrieresenter | Karriereveiledning.no
Olav V Land

**Olav V Land** er et landområde på østlige Spitsbergen, Svalbard. Det er det største og mest golde landområdet på Spitsbergen, nesten hele området er dekket av isbreer, hvorav Kvitbreen er den største. Wilhelmøya i øst hører også til Olav V Land. Landområdet er oppkalt etter Olav V, Norges konge 1957–1991.

Det er relativt lavt i øst mot Hinlopenstredet (4–600 moh.), og brattere mot vest, med Svalbards høyeste fjell Atomfjella i nordvest, 1300–1700 moh. Newtontoppen er 1713 meter høy, og Perriertoppen 1712 moh.

Mot vest avgrenses landområdet geografisk av Wijdefjorden og Billefjorden, mot nord og øst av Hinlopenstredet (med Nordaustlandet på andre siden), og mot sørvest av Storfjorden. På den andre siden av denne fjorden ligger Barentsøya.

Landområdet grenser mot nord til Ny-Friesland, mot sør til Sabine Land, mot sørvest til Bünsow Land og mot vest til Dickson Land.

Det er ingen bosetninger på Olav V Land, og det er meldeplikt til Sysselmannen for ferdsel i området. Kystområdet på begge sider av den innerste halvdelen av Wijdefjorden utgjør Indre Wijdefjorden nasjonalpark. Kystbeltet i nordøst mot Hinlopenstredet tilhører Nordaust-Svalbard naturreservat.

## Se også
* Sonklarbreen

## Referanser
Marmorbyn

**Marmorbyn** er et tettsted i Vingåker kommune i Södermanlands län i Södermanland i Sverige. I 2010 hadde tettstedet 382 innbyggere. Som navnet tilsier har det vært utvinning av marmor på stedet. Marmorbyn ligger mellom Katrineholm og Vingåker.

## Referanser
Mellom-Nes skole (Asker)

**Mellom-Nes skole** er en offentlig grunnskole på Nesbru i Asker. Skolen har småskoletrinn og mellomtrinn, og omfatter altså trinn 1–7.

Målform på skolen er bokmål. Elevene sokner til Landøya ungdomsskole når de starter på ungdomstrinnet.

Skolen ble påbygget i 1970 og restaurert på midten av 1990-tallet.

## Referanser
Ny-Friesland

**Ny-Friesland** er et landområde helt nordøst på Spitsbergen, Svalbard. Det utgjør øyens nordligste punkt ved Verlegenhuken, og avgrenses i nord geografisk av Hinlopenrenna og Hinlopenstredet, mot vest av Wijdefjorden, og mot sør av Atomfjella og Chydeniusfjella som markerer overgangen mot Olav V Land.

Ny-Friesland har bratte fjell i sørvest opp til 1&nbsp;712 meter (Perriertoppen), men mindre bratte fjell i nord og øst. I nord ligger to store isbreer: Åsgardfonna og utstikkeren Valhallfonna, og Balderfonna i sørøst mot Hinlopenstredet.

Det er ingen bosetninger i området, og det er meldeplikt til Sysselmannen ved ferdsel her. Det østlige kystbeltet mot Hinlopenstredet tilhører Nordaust-Svalbard naturreservat. Kystområdet på begge sider av den innerste halvdelen av Wijdefjorden utgjør Indre Wijdefjorden nasjonalpark.

Arve Staxrud var den første som krysset Ny-Friesland da han i 1913 var på vei for å redde overlevende etter Herbert Schröder-Stanz' ekspedisjon i Sorgfjorden.

Ny-Friesland har fått sitt navn etter fylket Friesland i Nederland.

## Referanser
Bünsow Land

**Bünsow Land** er et landområde på Spitsbergen på Svalbard, helt innerst i Isfjorden. Det avgrenses av fjordarmene Sassenfjorden i sør og Billefjorden med Dickson Land i nord, og støter ellers mot Sabine Land og Olav V Land i øst og nordøst.

Bünsow Land er en relativt isfri halvøy med bratte fjell langs fjordarmene, med en elvedal som deler dette fjellandskapet i to – Gipsdalen - med elveleie som renner sørvestover ned til Gipsvika. Høyeste topp i nordøst er Urmstonfjellet med 1106 meter over havet. Det er ingen bosetninger i Bünsow Land, men en rekke mindre fyrlykter langs fjorden i vest.

Hele området ligger inne i Sassen-Bünsow Land nasjonalpark, og har ikke meldeplikt for Sysselmannen ved ferdsel.

Landområdet er oppkalt etter den svenske forretningsmannen Friedrich Christian Ernestus Bünsow (1824-97), som var bidragsyter til De Geers ekspedisjon til Spitsbergen i 1896.

## Referanser


## Eksterne lenker
*
The Clashs diskografi

The Clash har gitt ut seks album og 32 singler. De har også gitt ut en rekke samleplater.

## Diskografi

## Eksterne lenker
*
Sabine Land

**Sabine Land** er et landområde på det sentrale Spitsbergen, innerst i Isfjorden på Svalbard. Sabine Land utgjør det tynne landområdet mellom Isfjorden i vest og Storfjorden i øst, som forbinder det sørlige og nordlige Spitsbergen med hverandre. I vest ligger Bünsow Land.

Landområdet er moderat kupert og når opp i drøye 1000&nbsp;moh med Langtunafjella. Mot sør ligger Nordenskiöld Land, og mot nord Olav V Land. Det er ingen bosettinger i området, men en rekke scooterløyper og fritak i den vestlige delen for meldeplikt for Sysselmannen ved ferdsel. Denne delen tilhører Sassen-Bünsow Land nasjonalpark. 

Den østlige halvdelen av Sabine Land, mot Storfjorden, er ikke vernet på noe vis, og her er det meldeplikt ved ferdsel.

Landområdet er oppkalt etter den irske astronomen og geofysikeren Edward Sabine (1788-1883). Blant stedene hvor han gjorde sine pendelobservasjoner var Norge, Spitsbergen og Øst-Grønland i 1823.

## Referanser
Baggetorp

**Baggetorp** er et tettsted i Vingåker og Katrineholm kommuner i Södermanlands län i Södermanland i Sverige. I 2010 hadde tettstedet 502 innbyggere, hvorav 494 i Vingåker og 8 i Katrineholm kommune.

## Referanser
Högsjö

**Högsjö** er et tettsted i Vingåker kommune i Södermanlands län i landskapet Södermanland i Sverige. I 2010 hadde tettstedet 713 innbyggere. Högsjö ligger nær grensene til landskapene Närke og Östergötland.

## Referanser
Nordenskiöld Land

**Nordenskiöld Land** er det sentrale landområdet på Spitsbergen. Det er avgrenset av Isfjorden i nord og Van Mijenfjorden i sør. Mot øst utgjør Sassendalen, Eskerdalen, Lundströmdalen og Kjellströmdalen en grense mot de tilstøtende landområdene Sabine Land i nordøst og Heer Land i sørøst. Områdets utstrekning er 90 km i retning øst-vest og 58 km retning nord-sør, om lag 5 000 km², av samme størrelse som tidligere Akershus fylke.

Nordenskiöld Land har de største bosettingene på Svalbard: Longyearbyen, Barentsburg og Sveagruva. Også de nedlagte bosettingene Grumantbyen, Colesbyen, Green Harbour og Isfjord Radio ligger her. Longyearbyen har flyplass på Hotellneset. Det er et tett nettverk av scooterløyper i hele området, og ikke meldeplikt for Sysselmannen ved ferdsel.

Nordenskiöld Land er kupert med relativt bratte fjell over hele området, med unntak av en 5-10 km bred lavslette - Nordenskiöldkysten - helt i vest ut mot Isfjordbanken og Nord-Atlanteren. Fjellene når opp i 901 moh i vest,  ved Longyearbyen i nord, og  i sørøst ved Svea. Fjellene er relativt lite isdekt, med unntak av Fridtjovbreen innerst i Grønfjorden. Det er ellers et stort antall små isbreer.

Tre store dalfører skjærer inn i Nordenskiöld Land: Adventdalen fra Isfjorden i nord, og Reindalen fra Van Mijenfjorden i sør. Reindalen er Svalbards største og bredeste dalføre og er nasjonalpark. I øst avgrenses området av den brede Sassendalen.

Det er omfattende gruvedrift og kullforekomster i store deler av Nordenskiöld land. Det er veier rundt hver av bosettingene, men ikke mellom dem. Det er mobildekning i store deler av området. Sveagruva er ikke permanent bebodd men drives av 100-200 pendlere som har fast bopel i Longyearbyen. Ferdselen følger en scootertrasé gjennom Reindalen.

Det er to nasjonalparker i Nordenskiöld Land:
* Van Mijenfjorden nasjonalpark, i sørvest, den omfatter Nordenskiöldkysten, Reindalen, Van Mijenfjorden,hele Nathorst Land og nordsiden av Van Keulenfjorden
* Sassen-Bünsow Land nasjonalpark, helt i nordøst mot Sabine Land inkluderer Sassendalen

## Navn
Landområdet er oppkalt etter den svenske geologen og polarforskeren professor Adolf Erik Nordenskiöld, som ledet fem forskningsreiser til Svalbard, i 1858, 1861, 1864, 1868 og 1872/1873, og en ekspedisjon til Vestgrønland i 1870. Han er mest kjent for reisen med skipet «Vega» fra 1878 til 1880, da han fant nordøstpassasjen.

## Referanser
Vinkelfallet kraftverk

**Vinkelfallet kraftverk** ligger i Ringebu kommune i Innlandet fylke.

Kraftverket ble satt i drift i 1910 og er senere utvidet og modernisert og dagens anlegg er fra 1983.

Verket utnytter fallet på 109 meter i elven Våla. Nedslagsfeltet er på 303&nbsp;km².

Våla er oppdemmet av en 40 meter høy hvelvdam i betong som danner et 1,5&nbsp;km langt inntaksmagasin. Magasinet reguleres ikke.

Det er installert to  francisturbiner  på hhv 1,3 og 5,8 MW.  Normal årsproduksjon er på ca. 25 GWh.

Fra inntaksmagasinet føres vannet gjennom en 1600 m lang rørgate hvorav 200 meter er tunnel og resten er glassfiberarmert plastrør. Kraftstasjonen ligger i dagen i Ringebu sentrum.

Kraftverket eies av Gudbrandsdal Energi AS.

## Referanser


## Kilder
* 
* NVE vannkraftdatabase
* Hafslund E-CO
Heer Land

**Heer Land** er et landområde på det sørøstlige Spitsbergen, Svalbard. Det avgrenses mot nord av Nordenskiöld Land, mot øst av Storfjorden, mot sør av Nathorst Land og mot vest av Van Mijenfjorden, som ender her. 

Heer Land er relativt isdekt, med fjell opptil nesten 1 100 meter. Fjellformene er høyest og brattest mot vest. Det er ingen bosettinger i Heer Land, men Sveagruva ligger 2 km mot vest ved Van Mijenfjorden.

Det er ingen vernesoner, nasjonal- eller naturparker i Heer Land, og det er meldeplikt hos Sysselmannen ved ferdsel.

Landområdet er oppkalt etter den sveitsiske paleobotanikeren Oswald Heer (1809-83), professor ved Universitetet i Zürich.

## Referanser
Sund (Södermanland)

**Sund** er et tettsted ved innsjøen Sillen i Trosa kommune i Södermanlands län i Södermanland i Sverige. I 2010 hadde tettstedet 329 innbyggere.

## Referanser
Torell Land

**Torell Land** er et landområde på det sørlige Spitsbergen på Svalbard. Det avgrenses mot nord av Nathorst Land, mot øst av Storfjorden, og mot vest av Van Keulenfjorden og Wedel Jarlsberg Land. Helt i sørvest når området ut til bukta Brepollen helt innerst i Hornsund. Det er oppkalt etter den svenske geologen og polarforskeren Otto Torell.

Torell Land er svært isdekt, med store breer sør for Van Keulenfjorden, og topper opp til nesten 1.100 meter. Hornbreen helt i sør grenser mot Sørkapp Land, og når ut til havet både i øst og vest og «kutter» således Spitsbergen i to her nede.

Den sørlige største delen av Torell Land ligger inne i Sør-Spitsbergen nasjonalpark.

Landområdet er oppkalt etter den svenske geologen og glasiologen professor Otto Torell (1828-1900). Han ledet ekspedisjoner til Spitsbergen i 1858 og 1861

## Referanser
Åkers styckebruk

**Åkers styckebruk** er et tettsted i Strängnäs kommune i Södermanlands län i Södermanland i Sverige. I 2010 hadde tettstedet  innbyggere.

Navnet kommer fra av at det var produksjon av kanoner og kanonkuler fra 1500-tallet og fremover. På stedet kom det senere også en fabrikk som produserte krutt, denne var virksom frem til 1993.

## Referanser
Stallarholmen

**Stallarholmen** er et tettsted i Strängnäs kommune i Södermanlands län i Södermanland i Sverige. I 2010 hadde tettstedet  innbyggere. Tettstedet ligger dels på fastlandet, dels på Selaön i Mälaren, Sveriges største øy i en innsjø.

I og rundt Stallarholmen finnes mange fortidsminner, blant annet flere runesteiner og et godt bevart gravfelt fra den yngre jernalderen, Åsa gravfelt.

Hver sommer siden 2003 har Vikingafestivalen blitt arrangert i Stallarholmen.

## Referanser


## Eksterne lenker
* Hjemmeside for Stallarholmen
* Hjemmeside for Vikingafestivalen i Stallarholmen
Abborrberget

**Abborrberget** er et tettsted i Strängnäs kommune i Södermanlands län i Södermanland i Sverige. Det ligger på øya Tosterön i Mälaren like over et sund fra Strängnäs. I 2010 hadde tettstedet  innbyggere.

## Referanser
Nathorst Land

**Nathorst Land** er et landområde på det sørlige Spitsbergen, Svalbard. Det avgrenses mot nord av Van Mijenfjorden, mot øst av Heer Land, mot sør av Van Keulenfjorden og Torell Land, og mot vest av Bellsund. 

Nathorst Land er relativt isdekt, med fjell opptil nesten 1 200 meter. Fjellformene er høyest og brattest mot nord. Det er ingen bosettinger i Nathorst Land.

Det er ingen vernesoner, nasjonal- eller naturparker i Nathorst Land, og det er meldeplikt hos Sysselmannen ved ferdsel.

Landområdet er oppkalt etter den svenske polarforskeren, geologen og paleobotanikeren Alfred Gabriel Nathorst (1850-1921). Nathorst var professor ved Naturhistoriska riksmuseet i Stockholm og han ledet ekspedisjoner til Svalbard i 1870, 1882 og 1898, og til Grønland i 1899.

## Referanser


## Eksterne lenker
* Områdebeskrivelse av Bellsund i Cruisehåndbok for Svalbard  – Norsk polarinstitutt.
Moksa kraftverk

**Moksa kraftverk** ligger ved Tretten i Øyer kommune i Innlandet fylke.

Kraftverket ble satt i drift i 1910 og er senere utvidet og modernisert og dagens anlegg er fra 1983.

Verket utnytter fallet på 500 meter i elven Moksa. Nedslagsfeltet er på 303&nbsp;km².

Det er installert to  peltonturbiner hver på 7,5 MW.  Normal årsproduksjon er på ca. 45 GWh.

Reguleringsmagasinene ligger i Øyerfjellet og omfatter Goppollvatnet som reguleres mellom 979 og 977 moh, Djupen som reguleres mellom 917 og 914 moh, Grunnvatnet med regulering mellom 880 og 881 moh og Våsjøen som reguleres mellom 873 og 870 moh.

Fra inntaksmagasinet ved Åkvisla føres vannet gjennom en 3&nbsp;230 m lang rørgate til kraftstasjonen som ligger i dagen i Tretten sentrum.

Elven har vært benyttet til kraftproduksjon siden 1909 og dagens anlegg erstattet et anlegg fra 1921. I 1995 gikk det en større flom i elven og nedre del av elven fikk da nytt løp.

Kraftverket eies av Gudbrandsdal Energi AS og driftes av Hafslund Eco.

## Referanser


## Kilder
* 
* NVE vannkraftdatabase
* E-CO om Moksa
Statens reseptarhøgskole

**Statens reseptarhøgskole** var en høgskole for reseptarutdanning, etablert i Oslo i 1960 under navnet Reseptarutdanningen. Skolen ble i 1994 fusjonert inn i Høgskolen i Oslo, nå Oslomet – storbyuniversitetet.

Skolen fikk navnet Statens reseptarskole i 1970, deretter navnet Statens reseptarhøgskole fra 1984. Utdanningen, som var 2½ år, skulle kvalifisere til mellomstillinger i apotek, underordnet farmasøyter med en cand.pharm.-grad. Reseptarer kan ikke bli apotekere, men kan bestyre filialapotek.
Statens bibliotek- og informasjonshøgskole

**Statens bibliotek- og informasjonshøgskole** var en høgskole for bibliotekarutdanning, etablert i Oslo i 1940 under navnet Statens bibliotekskole. Skolen ble i 1994 fusjonert inn i Høgskolen i Oslo, nå Oslomet – storbyuniversitetet.

Skolen fikk navnet Statens bibliotekhøgskole i 1981, deretter navnet Statens bibliotek- og informasjonshøgskole fra 1989. Skolen hadde fra først lokaler i Deichmanske bibliotek. Den flyttet til Inkognitogaten 7 i 1963 og i 1968 til lokaler i Dælenenggata 26 på Dælenenga, nær Carl Berners plass.

## Litteratur
* *SBIH 50 år: jubileumsskrift*. Redigert av Hans Eirik Aarek. Oslo, 1990. ISBN 82-579-0018-4
Oxbacken

**Oxbacken** er et område i Nyköping i Södermanland i Sverige. Det var et eget tettsted fram til 2005 da det hadde 220 innbyggere, men fra 2010 var det vokst sammen med tettstedet Nyköping og ble regnet som en del av dette. Det ligger like nord for Nyköping.

## Referanser
Enstaberga

**Enstaberga** er et tettsted i Nyköping kommune i Södermanlands län i Södermanland i Sverige. I 2010 hadde tettstedet 430 innbyggere. Like sørøst for Enstaberga ligger tettstedet Svalsta.

## Referanser
Sjösa

**Sjösa** er en herregård og et tettsted i Nyköping kommune i Södermanlands län i Södermanland i Sverige. I 2010 hadde tettstedet 483 innbyggere.

Sjösa jernbanestasjon var i drift fra 1913 til 1931, ved Nyköpingsbanen, 7 km fra Nyköpings sentralstasjon og 50 km fra Järna.

## Sjösa gård
De tidligst kjente eierne var Jakob Olofsson Djäkn og hans hustru Ingeborg Magnusdotter, som i 1385 solgte jord i Sjösa til Bo Jonsson (Grip). Midt på 1700-tallet ble godset kjøpt av en Hildebrand, som på 1760-tallet solgte det til generalmajoren friherre Fabian Löwen, eier av Häringe i Västerhaninge. Han gjorde både Sjösa og Häringe til fideikommiss for sine barn. Sønnen, friherre A. V. Löwen, kjøpte i 1780 Gärdesta og gjorde det til fideikommiss for sin yngre sønn, mens den eldre, friherre Axel Fabian Löwen, fikk Sjösa og Trollesund. Trollesund var i 1807 blitt kjøpt for farens regning. Etter hvert ble alle disse fideikommissene forent hos én person, friherre August Otto Ludvig Trolle-Löwen.

## Gruver og treindustri
Jernmalmgruvene ved Sjøsa ble brukt i 1870- og 1880-årene, men ble senere nedlagt. I 1960- og 1970-årene dumpet Sjösa Träimpregnering tomme tønner i gruvene. I 1966 ble grunnen solgt til Nyköping kommune. I 1999 kjøpte nåværende eier, Johan Löwen, området. Deretter ble det konstatert at området var forgiftet. Kommunen og Sjösas eier ligger i tvist om hvem som skal betale for saneringen.

## Referanser
Sogn og Fjordane distriktshøgskule

**Sogn og Fjordane distriktshøgskule** var en distriktshøgskole og høgskole for lærerutdanning, etablert i Sogndal i 1975 under navnet Distriktshøgskoleutdanninga i Sogn og Fjordane. Skolen ble i 1994 fusjonert inn i Høgskulen i Sogn og Fjordane.

Skolen fikk navnet Sogn og Fjordane distriktshøgskole i 1976, deretter navnet Høgskolen i Sogndal fra 1980 til 1983, da den fikk navnet Sogn og Fjordane distriktshøgskule. Den er også kjent under navnet Distriktshøgskulen i Sogndal. 

Høgskolen tilbød studier i samfunnsfag, naturfag, økonomi, reiseliv, sosionomutdanning fra 1988 og barnevernspedagogutdanning fra 1992.
Bergshammar

**Bergshammar** er et tettsted i Nyköping kommune i Södermanlands län i Södermanland i Sverige. Bergshammar ligger cirka åtte kilometer øst for Nyköping. I 2010 hadde tettstedet 790 innbyggere.

## Referanser
Simon Malkenes

**Simon Mikael Malkenes** (født 24. september 1973) er en norsk lektor og sakprosaforfatter. Han har markert seg skolepolitisk gjennom sine bøker og en rekke innlegg og ytringer i medier. Han er pr. 2020 stipendiat ved Norges teknisk-naturvitenskapelige universitet og medlem av sentralstyret i Utdanningsforbundet.

Malkenes er tidligere lærer ved Ulsrud videregående skole i Oslo og Hauge skole i Bremanger. 

## Sakprosa
Hans første bok, essaysamlinga *Apokalypse nå igjen?*, ble utgitt på Det Norske Samlaget i mai 2008. I 2014 utgav han boka *Bak fasaden i Osloskolen* hvor han blant annet hadde et subjektivt og kritisk blikk på det han anså som overdreven vekt på markedstenkning i skolepolitikken.

## Fritt ords honnørpris
I mars 2018 ble Malkenes intervjuet i *[[Dagsnytt Atten]]* hvor han uttalte seg kritisk til hvordan han mente fritt skolevalg i videregående skole i Oslo førte til at elever med faglige og sosiale utfordringer ble overrepresentert ved noen få skoler. I sin kritikk refererte Malkenes fra sin opplevelse av eget klasserom Ulsrud videregående skole, og flere elever reagerte på å bli utlevert på NRK og skrev et leserinnlegg til Aftenposten. Rektor ved Ulsrud vgs fulgte opp elevenes melding i tråd med opplæringslovens paragraf 9A-5. Det fikk medier til å reagere med spekulasjoner om personalsak, hvilket det ikke var.

Malkenes fikk Fritt Ords honnør i mai 2018 for «hans kritiske søkelys på manglende ytringskultur i Oslo-skolen.»

Malkenes står bak Facebook-gruppa «Bak fasaden i Oslo-skolen», en gruppe som over flere år har lagt til rette for kritiske ytringer om tilstanden i norsk skole, og spesielt Osloskolen.

## Referanser


## Bibliografi
*  *Apokalypse nå igjen?*. Samlaget. 
*  *Apokalypse Oslo*. Samlaget. 
*  *Ta grep!* Samlaget. 
*  *Bak fasaden i Osloskolen*. Res Publica. 

## Eksterne lenker
* Samlagets lenkesamling omkring Malkenes bok ''Apokalypse nå igjen?''
* Aftenpostens anmeldelse av ''Apokalypse nå igjen?''
* Boktrailer for ''Apokalypse nå igjen?'' på Youtube
Sogndal lærarhøgskule

**Sogndal lærarhøgskule** var en høgskole for lærerutdanning, etablert i Sogndal i 1973 under navnet Sogndal lærerskole. Skolen ble i 1994 fusjonert inn i Høgskulen i Sogn og Fjordane.

Skolen ble fusjonert inn i Sogn og Fjordane distriktshøgskule i 1977, og fikk da navnet Sogndal pedagogiske høgskule. Skolen fikk deretter navnet Sogndal lærarhøgskule.

## Eksterne lenker
* Sogn og Fjordane fylkesleksikon
Strångsjö

**Strångsjö** er et tettsted i Katrineholm kommune i Södermanlands län i Södermanland i Sverige. I 2010 hadde tettstedet 365 innbyggere. Strångsjö ligger cirka 11 kilometer sør for Katrineholm

## Referanser
Bie (Södermanland)

**Bie** er et tettsted i Katrineholm kommune i Södermanlands län i Södermanland i Sverige. Bie ligger cirka 10 kilometer nord for Katrineholm. I 2010 hadde tettstedet 528 innbyggere.

## Referanser
Wold

**Wold** er et etternavn brukt av 3391 nordmenn per 1. januar 2011. Navnet kan være en avledning av norrønt *vollr* for eng eller gresslette (gressvoll). Eventuelt kan det være avledet fra latin, *vallum* i betydningen forskansning i form av en oppbygget jordvoll eller et festningsverk.

## Nordmenn med etternavnet Wold
* Anne-Lise Wold (f. 1946), tidl. ordfører i Nesna (Ap)
* Arne Wold (1895–1985), avistegner og illustratør.
* Bendik Wold (f. 1979), journalist og skribent. 
* Jonas Wold (f. 1955), narkotikaforbryter.
* Kjell Sverre Hansen Wold (f. 1967), fotballtrener og ekspertkommentator for TV 2.
* Kjersti Wold (f. 1962), barnebokforfatter.
* Roar Wold (1926–2001), maler innen abstrakt kunst.
* Sidsel Wold (f. 1959), journalist, forfatter og NRK-korrespondent i Midtøsten.
* Terje Wold (1899–1972), jurist og politiker.
* Roald Wold Karlsen (1935–2002), forfatter.
* Marit Mikkelsplass (f. Marit Wold i 1965), langrennsløper.
* Willy Arne Wold (1929–1996), politiker og fiskeeksportør

## Utlendinger med navnet Wold
* Susse Wold (f. 1938), dansk skuespiller.

## Referanser


## Se også
* Wolde
* Wolden
* Wolder
Stjärnhov

**Stjärnhov** er et tettsted i Gnesta kommune i Södermanlands län i Södermanland i Sverige. I 2010 hadde tettstedet 549 innbyggere. Stjärnhov ligger cirka 20 kilometer vest for Gnesta. 

## Referanser
Ørkenkjøtt

**Ørkenkjøtt** er et norsk  alternativ rock/metal-band som startet i 2005. Besetningen er Knut Mikael Haukeland som vokalist, Simen Rem på gitar, Christian Grønli på gitar, Håkon Vøllestad på bass og Arne Steinar Myrvang på trommer. Medlemmene i Ørkenkjøtt kommer hovedsakelig fra Notodden i Telemark.

Siden starten har bandet spilt inn to EP-er og en fullengder. Den første innspillingen var en premie etter å ha vunnet arrangementet *Rockekampen* i Telemark. De fikk da to dagers innspillingstid i Akkerhaugen Lydstudio. Låtene som ble spilt inn heter *Høst* og *Assassination*. Den andre innspillingen er en selvfinansiert utgivelse som inneholder låtene *Skygger og støv* og *Jeg ser verden brenne*.

I 2012 annonserte bandet at de har signert med Nordic Records, som gir ut debutalbumet *[[Ønskediktet (album)|Ønskediktet]]* 23. mars samme år. *Ønskediktet* er et konseptuelt album spilt inn i Ivory Shoulder studio og Juke Joint studio på Notodden, produsert av Vegard Sverre Tveitan og Heidi Tveitan, som utgjør Mnemosyne Productions.

## Medlemmer
*Knut Mikael Haukland – Vokal
*Simen Rem – Gitar, Vokal
*Christian Grønli – Gitar
*Arne Steinar Myrvang – Trommer & perkusjon
*Håkon Vøllestad – Bass

## Plateutgivelser
*2007: «Høst» – EP
*2008: «Skygger og støv» – EP
*2012: «Livets frø» – 7" Vinylsingel
*2012: «Ønskediktet» – Album
* 2013: «Et land i en sang» – 7" Vinylsingel

## Referanser
*Ørkenkjøtt myspace
*Nordic Records 

## Eksterne lenker
*
Arte de la lengua mexicana con la declaración de los adverbios della

***Arte de la lengua mexicana con la declaración de los adverbios della*** er en grammatikk for språket nahuatl skrevet på spansk av jesuitten og grammatikeren Horacio Carochi. Verket beskriver grammatikken i det som i dag kalles klassisk nahuatl, og blir regna som den beste og nyttigste av de tidligste grammatikkene for nahuatl. Her beskriver Carochi for første gang det glottale plosivet og forskjellen i vokallengden i nahuatl.

Boka ble utgitt i 1645.
Horacio Carochi

**Horacio Carochi** (1586–1666) var en italiensk jesuittprest og grammatiker. Han ble født i Firenze i Italia og døde i Mexico. Han er mest kjent for sin grammatikk for nahuatl, *[[Arte de la lengua mexicana con la declaración de los adverbios della]]*.

## Liv og virke
Carochi dro fra Firenze til Roma og trådte der inn i jesuittordenen. Fra Roma ble han sendt til den nye verden, til visekongedømmet Ny Spania. Der fullførte han sine studier i filosofi og teologi og ble presteviet i 1609. Så studerte han indianske språk ved Colegio de Tepotzotlán under en indiansk lærer (språket otomí) og padre Antonio del Rincón (nahuatl, som var en mestis av den texcocanske adel. 

Pater Horacio Carochi ble selv en ledende autoritet på nahuatl og otomí.

Han var venn av biskop og senere visekonge av Ny-Spania, Juan de Palafox y Mendoza (1600–1659).

## Verker
**Arte de la lengua mexicana con la declaración de los adverbios della*
**Vocabulario copioso de la Lengua mexicana*
**Gramática de la Lengua Otomí*
**Vocabulario Otomí*
**Sermones en Lengua mexicana*

Bare *Arte de la lengua mexicana* har blitt utgitt i bokform. De øvrige verkene eksisterer kun i form av manuskripter.

## Oversettelse til engelsk
* *Grammar of the Mexican Language. With an Explanation of Its Adverbs (1645)*. Oversatt av James Lockhart. Stanford University Press, 2001

## Referanser


## Litteratur
* 

## Eksterne lenker
* Horacio Carochi i *Catholic Encyclopedia*
Grense

**Grense** er et politisk, rettslig eller avtalemessig fastsatt skille mellom to geografiske områder. Eksempler på grenser er riksgrenser eller nasjonalgrenser mellom to ulike stater, delstatsgrenser mellom delstater, kommunegrenser mellom kommuner, eiendomsgrenser mellom eiendommer og bruksgrenser for ulik bruk, utnytting eller freding av landareal. Grenser finnes ikke bare i horisontalplanet, men også vertikalt, som øvre og nedre grenser for kontrollert luftrom.

Grenser kan være markert med stengsel som gjerder, skilt eller annet, eller de kan bare være synlig på kart. Grenser kan ha påvirkning på ferdsel, handel og annen bruk av områdene de skiller. Kryssing av grenser kan være begrenset til grenseoverganger, og hva som er tillatt å ha med kan være regulert. Det kan være krav til pass eller visum for å krysse mange riksgrenser, og det kan være toll for å føre visse varer over dem. Grenser kan være skille mellom forskjellige jurisdiksjoner, slik at ulike lover og regler gjelder på hver side av grensen.

## Naturlige grenser
Naturlig grenser  kan inkludere følgende:
*Hav, Norges grense mot Atlanterhavet er en naturlig grense
*Elver, Rio Grande er naturlig grense mellom deler av USA og Mexico
*Innsjøer, Tanganyikasjøen i Afrika er naturlig grense mellom flere afrikanske land
*Skoger, Amazonasregnskogen i Sør-Amerika er naturlig grense mellom blant annet Brasil og Venezuela
*Fjellkjeder, en rekke land i Europa og Asia har grenser langs fjellkjeder og den trekkes ofte langs vannskillet

## Referanser


## Eksterne lenker
* 
*
Neofobi

**Neofobi** er frykt for alt nytt, for eksempel brudd i hverdagsrutinene, ny ukjent mat, nye gjenstander, fremmede lukter i miljøet.

Hos barn er neofobi i form av redsel for ny og ukjent mat vanlig fra rundt 18 måneders alder. Dette kommer etter at spedbarn under 18 måneder stort spiser det som tilbys og kan vare til barnet er 8 år. Neofobi hos barn er ofte knyttet til grønnsaker. Neofobi er en vanlig del av barns smaksutvikling.

## Se også
* Fobi
## Referanser
Lerum (andre betydninger)

**Lerum** har flere betydninger:

*Lerum, norsk saft og syltetøyprodusent
*Lerum kommune, svensk kommune
**Lerum (Sverige), kommunesenter i Lerum kommune
Mesosaurer

* *[[Stereosternum]]*
* *[[Mesosaurus]]*
* *Brasileosaurus* (?)

**Mesosaurer** er en liten orden med en enkelt familie av urreptiler som levde i grunne sjøer og brakkvannsumper i slutten av karbon og begynnelsen av perm, omtrent 320 til 280 millioner år siden. De stammet fra landlevende forfedre, og var de første krypdyrene som returnerte til et liv i vann.

## Bygning og levevis

Mesosaurene liknet små til middelsstore, slanke krokodiller, men med luffer som en sel og smale kjever med lange, nåleformede tenner. Tennene satt relativt løst i tannbeinet og var festet langs ytterkanten av kjeven. Dette gjorde dem i noen grad fleksible, slik at de kunne bøye seg til siden når dyret lukket munnen.

De fleste eksemplarene er rundt 40 cm i lengde, men noen kunne komme opp i bortimot to meter, og var blant de største krypdyrene i sin tid. De levde trolig av fisk og muligens små krepsdyr ved å bruke de lange, tynne tennene som en slags sil, ikke ulikt moderne bardehvaler. Fossiler av mesosaurene finnes gjerne i sedimenter fra grunne innlandshav. Trolig har leveområdet hovedsakelig vært varme brakkvannshav med rik sumpvegetasjon. Noen steder kan fossiler etter mesosaurer være svært tallrike.

Strukturen på frambeina viser at mesosaurene bare med vanskelighet har kunnet bevege seg på land. Selv om de levde mesteparten av livet i vann, må de ha kommet opp på land og lagt egg, på samme måte som moderne havskilpadder.

## Utbredelse
Det best kjente slekten er *Mesosaurus* selv. Fossiler av disse er funnet i Namibia i Afrika http://www.mesosaurus.com/ og deler av Sør-Amerika, Brasil, Uruguay, og Paraguay. http://www.ufrgs.br/geociencias/paleo/mesossauroi.html. Denne utbredelsen er en av faktorene som gav Alfred Wegner inspirasjon til å fremme teorien om kontinentaldrift. Da *Mesosaurus* levde, var områdene som i dag ligger langt fra hverandre del av superkontinentet Pangæahttp://www3.interscience.wiley.com:8100/legacy/college/levin/0470000201/chap_tutorial/ch05/chapter05-4.html.

## Systematikk
Mesosaurer deles vanligvis i to slekter, *Stereosternum* fra Brasil og *Mesosaurus* fra Afrika og Sør-Amerika. *Brasileosaurus*, en gruppe fossiler kun kjent fra svært fragmentariske fossiler fra Brasil regnes av noen til Mesosaurene, men kan også være en diapside.

## Eksterne lenker
*
Mikronettsted

Et **mikronettsted**, også kjent som mikrosite eller minisite, er et begrep innen webdesign, og refererer til en enkeltstående nettside eller en samling av flere sider som fungerer som et hjelpende supplement til et hovednettsted.

På et mikronettsted kan virksomheter promotere et enkelt produkt eller produktgruppe. En brusprodusent lager gjerne et sprelsk og ungdommelig mikronettsted for et av produktene, mens hovednettstedet til foretaket bevarer et klassisk, profesjonelt utseende. Bilprodusenter presenterer gjerne en ny hybridbil på et eget mikronettsted, og i tillegg til å vise fram selve bilen kan produsenten også forklare hvordan hybridteknologi fungerer. En organisasjon lager gjerne egne mikronettsted for større hendelser eller konferanser.

Et mikronettsted finnes som oftest som et hjelpende supplement til et hovednettsted, og det er vanlig for mikronettsted å ha sine egne webadresser.
Arbeidsmiljø

**Arbeidsmiljø** kan beskrives som summen av det som omgir et sted der det utføres et arbeid. Arbeidet defineres vanligvis som *lønnet arbeid*, og miljøet blir ansett å være viktig i den forstand at det påvirker det arbeidet som utføres og den eller de som utfører det, i positiv eller negativ retning.

Et arbeidsmiljø består både av fysiske faktorer og psykiske faktorer. Både arbeidsgiver og arbeidstaker har interesse av at arbeidsmiljøet er utformet/tilrettelagt slik at arbeidet lar seg utføre på en best mulig (kvalitetsmessig) måte innenfor de gitte økonomiske og tidsmessige rammene som finnes uten å belaste arbeidstakeren unødig.

## Historikk

Mange slags arbeid har en indre logikk med start, gjennomføring i en logisk forståelig rekkefølge til en avslutning. De tidligste arbeidsmiljøtiltakene gikk ut på å kartlegge rekkefølger og legge tilrette for at arbeidet kunne utføres enkelt og hurtig. Samlebåndprinsippet ble først brukt i Chicagos slakterier, og overført til motorindustrien (Ford T ble laget på samlebånd fra 1908). 

Til å begynne med ble arbeideren betraktet som en av flere innsatsfaktorer, der tilrettelegging gikk på å kartlegge bevegelser og fjerne unødige slike, for at arbeidsoperasjoner ble raskt utført. Dette førte etter hvert til kritikk og argumenter om at der var forskjell på mennesker og maskiner. Charlie Chaplins film *Moderne tider* fra 1936 kan mellom annet sees på som en kritisk analyse av arbeidsmiljøet ved et samlebånd. Den andre verdenskrigen førte imidlertid til at arbeidsmiljøforskningen ble vinklet mot effektivitet.

Etterkrigstiden har gitt større bredde i forskning på alle områder. Økt viten har ført til at både arbeidstakere og politikere har spesifisert krav for utforming av arbeidsplasser i tillegg til den allerede eksisterende organiseringen fra arbeidsgivers side. Lovverk er utformet i de fleste land, og noe er tatt inn i FN-konvensjoner (for eksempel om barnearbeid). 

Lov- og regelverket i Norge omfatter i dag fysiske faktorer som lyd, lys, luft, møblement og arbeidsutstyr. Psykiske faktorer er faktorer som samarbeidsklima og arbeidsfordeling. Denne loven heter Arbeidsmiljøloven.

## Se også
* Helse, miljø og sikkerhet
* Manuell håndtering av gods, bruk av menneskekroppen til å løfte, senke, bære eller flytte last

## Eksterne lenker
* Arbeidsmiljø på flerkulturelle arbeidsplasser
Unni

**Unni** er et kvinnenavn med flere mulige opprinnelser. Det kan være:
* en variant av navnet *Unny*, som er dannet av de norrøne ordene *unna*, «elske», eller *unnr*, «bølge», og *nyr*, «ung, ny».
* akkusativ- og dativ-form av det islandske og færøyske kvinnenavnet *Unnur*, som har opprinnelse i de samme norrøne ordene *unna* eller *unnr*.

Merk at *[[Uni (navn)|Uni]]* er et islandsk og færøysk mannsnavn.

## Utbredelse

|}

Unni var et populært navn på norske jentebarn fra 1930-tallet til 1960-tallet.

## Kjente personer med navnet
Personene i listen er ordnet kronologisk etter fødselsår.
* Unni Wikan (f. 1944), norsk professor i sosialantropologi
* Unni Lindell (f. 1957), norsk forfatter
* Unni Bergan (f. 1960), norsk radiolog
* Unni Askeland (f. 1962), norsk bildekunstner
* Unni Wilhelmsen (f. 1971), norsk sanger
* Unni Løvlid (f. 1976), norsk folkemusiker og samtidsmusiker

## Referanser


## Eksterne lenker
*
Artsobservasjoner

**Artsobservasjoner** (artsobservasjoner.no) er en database og registreringstjeneste for artsobservasjoner av planter, dyr og sopper i Norge. Tjenesten skal støtte folkelig medvirkning i registrering av artsmangfoldet, og er ment å kunne brukes av absolutt alle. Artsobservasjoner er Norges største database for biologisk mangfold. Det kommer inn flere tusen nye observasjoner hver eneste dag. Tjenesten har bikket 36 millioner observasjoner per mars 2026.

Rapportsystemet for arter i Norge, Jan Mayen, Svalbard og norske havområder, er utviklet av Artsdatabanken i samarbeid med ArtDatabanken ved Sveriges lantbruksuniversitet, på oppdrag fra Miljødirektoratet og Naturvårdsverket i Sverige.  Samarbeidspartnere er Norsk Ornitologisk Forening, Norsk Botanisk Forening, Norges sopp- og nyttevekstforbund, Norsk entomologisk forening, Norsk Zoologisk Forening og SABIMA.
Kvalitetssikring av dataene gjøres av Samarbeidsrådet for biologisk mangfold (SABIMA), som velger ut og kurser dyktige personer fra disse foreningene.

## Se også
*Norsk rødliste for arter
*Fremmedartslista

## Referanser


## Eksterne lenker
* Artsobservasjoner.no (hjemmeside)
* Artsdatabanken (Norge)
* ArtDatabanken (Sverige)
Joen

**Joen** er en variant av mannsnavnene *[[Johan]]* og *[[Jon]]*, som er kortformer av *[[Johannes]]*, en latinisert form av greske *[[Ioannes]]*, som er dannet av hebraiske *Jochanan* og betyr «Gud er nådig».

## Utbredelse

|}

Joen var et populært navn på norske guttebarn på 1700-tallet og begynnelsen av 1800-tallet.

## Kjente personer med navnet
Personene i listen er ordnet kronologisk etter fødselsår.
* Joen Bille (f. 1944), dansk skuespiller

## Referanser


## Eksterne lenker
*
Warren Farrell

**Warren Farrell** (født 26. juni 1943) er en amerikansk forfatter og maskulinist. Han er mest kjent for sin kritikk av hovedretningen innen nyere tids feminisme, som han hevder kveler debatt og er diskriminerende mot menn.

Farrell har en mastergrad and Ph.D. i statsvitenskap ved (UCLA; New York University (NYU)). Han har undervist ved School of Medicine ved University of California, San Diego, og ved Georgetown University, Rutgers, Brooklyn College, og American University.

Med publikasjonen av *The Myth of Male Power*, ble Farrell en av de første maskulinistene. Uttrykket er vanskelig å definere nøyaktig, men han hevder at menn har blitt diskriminert av nyere tids feminisme. I begynnelsen av 1970-årene var han aktiv feminist, og satt i styret for New York-avdelingen av National Organization for Women (NOW). Etter et par år ble han bedt om å forlate organisasjonen på grunn av at hans synspunkter hadde begynt å avvike betraktelig fra det NOW sto for, han var blitt kritisk til det han anså som en kvinnelig eksklusivitet og en avvisning av menns problemer. Hans tidlige bøker, *The Liberated Man* og *Why Men Are the Way They Are* tok i større grad til orde for frigjøring av menn uten å være kritisk til feminisme.

Farrells kritikere har erklært ham for å være sexist og misogynist. Farrell har svart at hans tilnærming er for likestilling og humanisme.

Hans tilnærming til kjønn har blitt en hjørnestein i maskulinismen. Hans ideologi kjemper for kjønnslikhet og, ulikt mange maskulinister, en reduksjon i tradisjonelle kjønnsroller. 

Farrell var kandidat i valget til guvernør i California i 2003. Han kom på 79.-plass av 135 kandidater.

## Referanser
RSVP

**RSVP** kan referere til

* «Répondez s’il vous plaît», en fransk frase som kan oversettes til «vær så snill og svar». Den tilsvarer forkortelsen S.U. («svar utbes»).
* Rapid Serial Visual Presentation. 
* Rare Symmetry Violating Processes, et eksperimentelt fysikkprosjekt. 
* Resource ReSerVation Protocol. 
* Ride from Seattle to Vancouver and Party, en sykkeltur.
* ''R.S.V.P.'', en grøsserfilm fra 2002. 
* «R.S.V.P.», en sang av den britiske popgruppen Five Star. 
* «R.S.V.P.» penn from Pentel. 
* Resource Reservation Protocol, for transportlaget i ISO-modellen.
Francisco Fernández de Capillas

**Francisco Fernández de Capillas** (født 11. august 1607 i Baquerín de Campos i Spania, halshogd 15. januar 1648 i Fu'an i Kina) var en katolsk prest og kinamisjonær tilknyttet dominikanerordenen. Han ble drept under en lokal kirkeforfølgelse i provinsen Fujian i Kina. 

Francisco Fernandez de Capilla kom som diakon i dominikanerordenen til Manila på Filippinene, og ble presteviet der i 1632. I ti år arbeidet han i provinsen Cagayan. I 1641 kom han til Taiwan og i 1642 ble han sendt til provinsen Fujian i Kina. Han lærte språket og hans forkynnelse ser ut til å ha hatt betydelig suksess. Så ble han innblandet i striden som fulgte etter slutten på Ming-dynastiet, som hadde vært tolerante overfor kristendommen.

Den 13. november 1647 ble Frans sendt av sin superior i hemmelighet til byen Fuan for å assistere en døende kristen. Utenfor byen ble han tatt av en gruppe soldater, og de holdt ham i fangenskap som spion. Deretter ble han utsatt for en skueprosess. Sivile, militære og religiøse embetsmenn forhørte ham og anklaget ham for alt mulig, fra politiske intriger til trolldom. Han ble anklaget for å motarbeide forfedrekulten, og etter at de ikke kunne finne noen anklage som holdt, ble han til slutt overlatt til tortur. Han utholdt den grusomme behandlingen med stort mot. Da de så hvor rolig han var, ble hans anklagere nysgjerrige på hva slags lære han forfektet, og ville prøve ham. De tilbød ham rikdom, makt og frihet dersom han ville falle fra sin tro, men til deres forbauselse og ergrelse foretrakk han i stedet lidelsen.

Til slutt ble han dømt til døden. Etter lang tids pinsler ble han til slutt halshogd. To måneder senere fant kristne hans jordiske rester etter at Ming-troppene hadde erobret Fuan. 

Selv om han ble dømt etter en anklage om oppvigleri, avgjorde Den hellige Stol til slutt at han døde for sin tros skyld. Han ble helligkåret i 2000.

## Referanser
Skraphandler

**Skraphandleren** er en person som har bevilling til å kjøpe og selge ting og materiell som har vært brukt.

Virksomheten har tradisjonelt vært regnet for mindre «fin» enn handel med nye varer, men har stort sett bestandig blitt gitt plass i samfunnet. I etterkrigstiden, ble mye av handelen drevet med metall til gjenbruk, så som støpejern, bly og kopper i form av utrangert strømledningsnett, radio- og bilbatterier og ødelagte vedovner. Etterhvert kom også bilvrak, bildeler og brukt smøreolje inn. Mye av det som da ble omsatt var i praksis ubrukelig inntil det hadde gjennomgått omfattende prosesser, som omstøp, raffinering og lignende. Krigens dager med knapphet på det meste, hadde gitt et behov for vedlikehold og fornyelser som gjorde at slik resirkulering ga et levebrød.

Endringene i samfunnet har ført til spesialiseringer og bortfall av en del av dette. Vi ser i dag at bilopphogging langt på vei er sentralisert. Bruktbiler selges av nybilleverandører i tillegg til rene bruktbilfirmaer. Søppelmottakene driver sortering av avfall, slik at metallhandelen ikke lengre er så viktig. Brukte møbler og klær omsettes i stor grad i spesielle butikker.

Felles for disse er at der i bunn må ligge en skraphandlerbevilling.
Skrap

**Skrap** er et merkeverktøy som likner på "en passer med bøyde spisser", og bruken kan beskrives som en justerbar medrag. Redskapet brukes til å merke opp selve laftet, slik at dette blir helt tett. Ordet **skrap** er et hankjønnsord, i motsetning til ei skrape, et redskap til å skrape med. Det er antatt at skrapen særlig er brukt til eldre typer laftehogg, såkalt findalslaft.

## Litteratur
*Ole-Karl Prøys: Skrapen. På spor av et uteglemt merkeverktøy for lafting. I Fortidsvern 1993:4.
Norwich Evening News

***Norwich Evening News*** er en dagsavis som gis ut i Norwich i Norfolk i England. Avisen dekker nyhetene i Norwich, forstedene rundt og noen utenforliggende stedet, og blir utgitt av Archant. Den hadde i perioden desember 2010-juni 2011 et gjennomsnittlig opplag på 

## Referanser


## Eksterne lenker
* Norwich Evening News
Norsk Botanisk Forening

**Norsk Botanisk forening** (**NBF**) ble stiftet i 1935 og er en forening for planteinteresserte i Norge, som samler amatører og profesjonelle botanikere.

Foreningen er organisert i 15 grunnorganisasjoner som vær dekker sin del av landet, inkludert Svalbard. To ytterliggere grunnorganisasjoner tar for seg vær sin artsgruppe, Norsk lavforening og Moseklubben. 

NBF er sammen med 12 andre foreninger medlem av SABIMA og utgir bladet Blyttia.

NBF er en av 5 organisasjoner som samarbeider med Artsdatabanken om å drive Artsobservasjoner.

## Ledere
* Simen Hyll Hansen (2024-dd.)
* Kristin Bjartnes  (2017-2023)
* Torbjørn H. Kornstad (2014-2016)
* Uformalisert Kristina Bjureke (2012-2014)
* Marit Eriksen (2010–2012)
* Mats G. Nettelbladt (2005–2009)
* Even Woldstad Hanssen (2000–2004)
* Anders Often (1999)
* Astrid Skrindo (1998)
* Jan Wesenberg (1997)
* Jan Ingar I. Båtvik (1995–1996)
* Roger Halvorsen (1993–1994)
* Anders Lundberg (1991–1992)
* Olav Gjærevoll (1989–1990)
* Bjørnulf Andreassen (1988)
* Alfred Granmo (1986–1987)
* Olav Balle (1980–1985)
* Sigmund Sivertsen (1972–1980)
* Leif Ryvarden (1970–1971)
* Rolf Y. Berg (1967–1968)
* Eilif Dahl (1960–1965)
* Ralph Tambs Lyche (1957–1959)
* Georg Hygen (1952–1955)
* Trygve Braarud (1947–1951)
* Erling Christophersen (1941–1945)
* Georg Hygen (1943–1946)
* Johannes Lid (1935–)

## Eksterne lenker
*
South Hampstead stasjon

**South Hampstead stasjon** er en jernbanestasjon i London. Den ligger omtrent 600 meter sørvest for Swiss Cottage undergrunnsstasjon. Stasjonen betjenes av London Overground-tog mellom London Euston og Watford Junction.

|}
«La Motte-Picquet» (1924)

**«La Motte-Picquet»** var en fransk krysser.

«La Motte-Picquet» var det andre skipet i «Duguay-Trouin»-klassen av kryssere som var basert på den amerikanske «Omaha»-klassen. Det første var «Duguay-Trouin» og «La Motte-Picquet» ble etterfulgt av «Primaguet».

Pansringen var svært tynn på krysserne av «Duguay-Trouin»-klassen, bare 30&nbsp;mm på det meste, og gav liten beskyttelse for annet en granatsplinter. Hovedbestykningen bestod av åtte M1920 155&nbsp;mm kanoner med en rekkevidde på opptil 26&nbsp;100 m plassert to og to i fire elektrisk-hydraulisk drevne tårn. Annenbestykingen var fire M1922 75&nbsp;mm kanoner. I tillegg hadde skipet fire triple torpedorør.

«Lamotte-Picquet» ble også utstyrt med en katapult på akterdekket og to fly. Disse var opprinnelig av typen Gordon-Leseurre GL-812, men ble senere erstattet av fly av typen Gordon-Leseurre GL-832. Ellers ble hun lite modernisert i motsetning til de andre to skipene i klassen

## Operativ historie

«Lamotte-Picquet» begynte den andre verdenskrig med å patruljere kysten utenfor Indokina. Etter at uroligheter med Siam begynte i november 1940 ble hun sammen med en fransk flåte under Vichy-fransk flagg sendt til Siambukten. 17. januar 1941 kom det til et sjøslag melleom den Vichy-franske flåten og en siamesisk flåte hvor tre siamesiske krigsfartøy ble senket uten tap for den Vichy-franske flåten. Etter noen mindre tokt og blant annet en periode i tørrdokk i Osaka fikk hun status som reserve i slutten av 1942 og ble brukt som treningsskip.

12. januar 1945 ble hun senket mens hun lå i havn av fly fra et amerikansk hangarskip.

## Referanser
Gourmetskje

En **gourmetskje** er en spesialkonstruert kuvertskje for saus. Den er en nesten flat skje som skal brukes til å få saus lettere opp fra tallerkenen. Gourmetskjeen kan noen ganger omtales som *[[sauseskje]]*, men dette er av gammel tradisjon skjeen man serverer sausen med. 

## Plassering
Skjeen legges gjerne på skrå på høyre side, gjerne parallelt med glassrekken.

## Referanser
Pudding

**Pudding** er en tradisjonell dessert. Den er ofte laget av billige råvarer og er mer kompakt enn for eksempel en fromasj. De fleste puddinger er ofte jevnet med gryn eller mel. 

Kalde puddinger kan tykne på forskjellige måter. Enten ved at egg og melk blir posjert i vannbad, eller ved at gryn eller mel blir tilsatt. 

Varme puddinger lages ved at deigen blir fylt i en form og enten stekes i en ovn, eller koke den i en gryte. 

I Storbritannia brukes ordet pudding spesifikt for å beskrive mer kakelignende desserter, men det er også et ord som brukes generelt ord for retten dessert, som inntas etter middag.
Romerike historielag

**Romerike Historielag** ble stiftet 1. august 1920, og er en paraply-organisasjon for de 17 lokale historielagene på Romerike.

Romerike Historielag er medlem av Landslaget for lokalhistorie og spiller en aktiv rolle i Akershus Kulturvernråd og i styret i Akershusmuseet.
Romerike Historielag har sitt senter i eget hus: den fredede sidebygningen på Skedsmo prestegård. Her er bibliotek med bl a lokallitteratur og mikrofilm med Romerikes kirkebøker og folketellinger. Aktiviteten er stor rundt leseapparatene

Laget utgir egen årbok og medlemsblad som sendes til medlemmene 4 ganger i året.

## Lokallagene tilsluttet Romerike historielag

Nittedal historielag – stiftet 1953 
Raumnes historielag
Ullensaker historielag
Hurdal historielag
Nannestad historielag – stiftet 1954 
Lørenskog historielag – stiftet 1954 
Skedsmo historielag
Høland historielag
Enebakk historielag – stiftet 1955 
Aurskog historielag
Eidsvoll historielag
Fet historielag – stiftet 1953
Gjerdrum historielag
Hurdal historielag
Blaker og sørum historielag – stiftet 1970 
Lillestrøm historielag
Rælingen historielag
Setskog historielag